Sameinuðu þjóðirnar kalla eftir sjálfstæðri rannsókn á aðgerðum brasilísku lögreglunnar í fyrradag þar sem 25 lágu í valnum. Lögreglan segir að allt hafi verið gert samkvæmt settum reglum.
Aðgerð lögreglunnar beindist gegn eiturlyfjasölum í einu af fátækrahverfum Rio de Jenenro. Einn hinna látnu er lögreglumaður en hinir tuttugu og fjórir voru, að sögn lögreglu, með réttarstöðu grunaðra. Lögregluaðgerðin er sú mannskæðasta í sögu borgarinnar, en hún er þekkt sem ein hættulegasta borg Brasilíu.
Mótmælt var við lögreglustöðvar borgarinnar strax í kjölfarið þar sem krafist var réttlætis. Mótmælendur sögðu það nógu slæmt að íbúar létust í stríðum straumum vegna kórónuveirunnar og hungurs, án þess að lögregluofforsi þurfi að bæta við þann lista.
Mannréttindaskrifstofa Sameinuðu þjóðanna lýsir yfir miklum áhyggjum vegna málsins og Marta Hurtado, talskona samtakanna, kallar eftir sjálfstæðri rannsókn á aðgerðunum.
Hurtado sagði meðal annars vísbendingar vera um að lögreglan hefði lítið hirt um nákvæma vörslu sönnunargagna, sem gæti torveldað sjálfstæða rannsókn á aðgerðunum. Yfirmenn lögreglunnar sverja þó af sér allar sakir.